昭君行
作者：洪咨夔
朝代：宋

paragraphs: 紅嫣翠濕平陽里，轣轆遊車汛流水。
蒼頭擁騎知謂誰，草草人家寄生子。
君王神武重邊功，不愛穠華勝桃李。
青鸞扶下五雲車，顛倒衣裳冠薦履。
賞功未了說和親，又墮蛾眉芳夢裏。
平章三十六宮春，遣似天驕買驩喜。
朔風吹雪胡馬嘶，獵歸月淡龍城西。
重旃穹窿壓斗帳，泛盎快攪金留犂。
細調弦索爲郎鼓，手未推却眉先低。
林深人靜孤啄木，春盡樹暗雙黄鸝。
大居次吹梅花老，小居次舞楊花迷。
屠牙勃窣起爲壽，一粲相對酣如泥。
子卿海上亦良苦，牧羝未乳兒先乳。
信道天涯共此情，誰謂姬姜必齊魯。
妾身不爲漢婕妤，下嫁猶獲當單于。
從來蕃漢等昆弟，得婿渠不如家奴。
君不見冢象廬山誰比數，青塚名傳千萬古。